Author: user
Company: Microsoft

VOLEBNÝ A NOMINAČNÝ PORIADOK 
NA FUNKCIU ČLENA SPRÁVNEJ RADY
CEMEA SAV,
VEREJNEJ VÝSKUMNEJ INŠTITÚCIE

založenej Slovenskou akadémiou vied

Článok I
Špecifické požiadavky na kandidátov na členov správnej rady

(1)	Na člena správnej rady verejnej výskumnej inštitúcie založenej Slovenskou akadémiou vied (ďalej tiež „organizácia“) môže kandidovať len ten, kto:
a)	je bezúhonný; za bezúhonného sa nepovažuje ten, kto bol právoplatne odsúdený za úmyselný trestný čin (ak odsúdenie nebolo zahladené) alebo nedbanlivostný trestný čin na nepodmienečný trest odňatia slobody (ak odsúdenie nebolo zahladené),
b)	má spôsobilosť na právne úkony v plnom rozsahu,
c)	je v pracovnom pomere s organizáciou v rozsahu najmenej polovice ustanoveného pracovného času,
d)	má vysokoškolské vzdelanie najmenej druhého stupňa v študijnom odbore zodpovedajúcom predmetu činnosti organizácie alebo v príbuznom odbore alebo v niektorom zo študijných odborov podskupiny študijných odborov ekonómia a manažment získané na vysokej škole v Slovenskej republike alebo vzdelanie získané v zahraničí, ktoré je takému vzdelaniu svojím rozsahom a obsahom rovnocenné a
e)	odporúčaná prax v riadení v právnickej osobe uskutočňujúcej niektorú z činností podľa § 1 ods. 4 zákona č. 243/2017 Z. z. o verejnej výskumnej inštitúcii a o zmene a doplnení niektorých zákonov (ďalej tiež „zákon o verejnej výskumnej inštitúcii“), pričom riadením sa myslí minimálne IV. stupeň riadenia podľa Prílohy č. 6 k zákonu č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov („vedúci zamestnanec, ktorý priamo riadi prácu podriadených zamestnancov“), či už v rámci organizačnej štruktúry právnickej osoby alebo v rámci projektu výskumu a vývoja alebo projektu rozvoja infraštruktúry výskumu a vývoja. 

Článok II
Voľba členov správnej rady

(1)	Voľbu člena/členov správnej rady vyhlasuje a organizuje vedecká rada organizácie.

(2)	V prípade, že na funkciu člena správnej rady mieni kandidovať člen vedeckej rady organizácie, musí svoj úmysel kandidovať ihneď oznámiť predsedovi vedeckej rady organizácie; takýto člen sa nezúčastňuje zasadnutí ani iných činností vedeckej rady súvisiacich s vyhlasovaním a organizáciou voľby člena/členov správnej rady. Ak na funkciu člena správnej rady mieni kandidovať predseda vedeckej rady organizácie, musí svoj úmysel kandidovať ihneď oznámiť podpredsedovi vedeckej rady organizácie, inak ktorémukoľvek inému členovi vedeckej rady organizácie pravidelne pôsobiacemu na Slovensku; v tomto prípade predsedá vedeckej rade organizácie pri jej zasadnutiach a iných činnostiach súvisiacich s vyhlasovaním a organizáciou voľby člena/členov správnej rady podpredseda vedeckej rady organizácie, inak vyššie uvedený iný člen vedeckej rady organizácie pravidelne pôsobiaci na Slovensku, ak väčšina členov vedeckej rady organizácie nepoverí iného člena jej dočasným predsedaním. Ak sa v dôsledku úmyslu viacerých členov vedeckej rady kandidovať do správnej rady stane vedecká rada neschopná uznášania sa (§ 23 ods. 4 zákona o verejnej výskumnej inštitúcii), predseda vedeckej rady, podpredseda vedeckej rady alebo ktorýkoľvek iný člen vedeckej rady pravidelne pôsobiaci na Slovensku oznámi túto skutočnosť predsedovi dozornej rady. V takomto prípade voľbu člena/členov správnej rady vyhlasuje a/alebo organizuje dozorná rada organizácie.

(3)	Riaditeľ organizácie poskytuje všetku súčinnosť potrebnú pre realizáciu aktov a činností vedeckej rade organizácie pri vyhlasovaní a organizácii voľby. Členovia vedeckej rady majú právo nahliadnuť do materiálov, ktoré organizácia vedie o zamestnancoch v rozsahu a za účelom: 
a)	určenia zoznamu oprávnených voličov a
b)	ubezpečenia sa o tom, že kandidáti na členov správnej rady spĺňajú požiadavky kladené na kandidátov na členov správnej rady. 

Článok III
Vyhlásenie voľby

(1)	Voľba člena/členov správnej rady sa vyhlasuje zverejnením oznámenia vedeckej rady organizácie o konaní voľby.

(2)	Oznámenie o konaní voľby musí byť zverejnené spôsobom zabezpečujúcim dostupnosť obsahu oznámenia zamestnancom organizácie (ďalej tiež „zverejnenie“) najneskôr 1 mesiac pred koncom funkčného obdobia dosluhujúceho člena/dosluhujúcich členov správnej rady. Ak sa miesto člena správnej rady uvoľnilo predčasne, oznámenie o konaní voľby musí byť zverejnené najneskôr 15 dní po predčasnom ukončení výkonu funkcie člena správnej rady.

(3)	Oznámenie o konaní voľby musí obsahovať:
a)	názov a sídlo organizácie,
b)	špecifikáciu funkcie a počet miest, ktoré sa obsadzujú voľbou,
c)	obsah, formu, spôsob predloženia a lehotu na predloženie kandidatúry,
d)	zoznam dokladov, ktoré musí kandidát predložiť; zoznam dokladov musí obsahovať aspoň písomnú prezentáciu predstavy kandidáta o jeho pôsobení v správnej rade, 
e)	spôsob, akým kandidáti môžu predložiť povinne predkladané doklady podľa písmena d) tohto odseku za účelom ich zverejnenia,
f)	miesto/miesta a čas konania pohovoru podľa článku IV ods. 1 písm. c) tohto predpisu (ďalej tiež „pohovor“) a voľby. 

Článok IV

(1)	Vedecká rada organizácie:
a)	zabezpečí zverejnenie povinne predkladaných dokladov podľa článku III ods. 3 písm. d) tohto predpisu,
b)	zverejní najmenej tri pracovné dni pred dňom pohovoru aktuálny menoslov oprávnených voličov v zmysle § 23 ods. 2 zákona o verejnej výskumnej inštitúcii,
c)	zorganizuje a vedie pohovor s kandidátmi; pred začatím pohovoru sa ubezpečí, že  kandidáti predložili riadne svoje kandidatúry. Pohovor sa koná v prítomnosti  zamestnancov organizácie a členov vedeckej rady organizácie. Kandidát sa  predstaví a prezentuje svoju predstavu o pôsobení v správnej rade a odpovedá na  prípadné otázky zamestnancov organizácie a členov vedeckej rady organizácie,
d)	zorganizuje voľbu; voľba sa koná ihneď po skončení pohovoru, 
e)	vyhotoví zápisnicu o priebehu a výsledku voľby, ktorú podpíšu všetci prítomní  členovia vedeckej rady, 
f)	oznámi výsledky voľby riaditeľovi organizácie, najmä kto bol zvolený za  člena/členov správnej rady,
g)	ak sa nepodarilo zvoliť člena/členov správnej rady, vyhlási novú voľbu tak, aby sa konala do 1 mesiaca.

(2)	Riaditeľ organizácie bezodkladne vydá a zabezpečí doručenie dokladu o zvolení za člena správnej rady zvolenému kandidátovi s určením začiatku plynutia funkčného obdobia [§ 23 ods. 12 písm. a) zákona o verejnej výskumnej inštitúcii]. Funkčné obdobie zvoleného člena správnej rady plynie nezávisle od funkčného obdobia ostatných volených členov správnej rady a trvá päť rokov (§ 17 ods. 6 zákona o verejnej výskumnej inštitúcii).

(3)	Ak osoba zvolená za člena správnej rady organizácie je zároveň členom vedeckej rady organizácie a výkon funkcie člena vedeckej rady jej nezanikol iným spôsobom, prvým dňom plynutia jej funkčného obdobia člena správnej rady zaniká z dôvodu nezlučiteľnosti jej členstvo vo vedeckej rade (§ 17 ods. 9 zákona o verejnej výskumnej inštitúcii).

Článok V
Spoločné ustanovenia k voľbe
 
(1)	Volia oprávnení voliči organizácie v zmysle § 23 ods. 2 zákona o verejnej výskumnej inštitúcii, teda:
a)	zamestnanci organizácie, ktorí
1.	majú vysokoškolské vzdelanie najmenej druhého stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej druhého stupňa, 
2.	vykonávajú v organizácii niektorú z činností podľa § 1 ods. 4 zákona o verejnej výskumnej inštitúcii a 
3.	sú v pracovnom pomere s organizáciou v rozsahu najmenej polovice ustanoveného týždenného pracovného času a 
4.	študenti študijných programov tretieho stupňa vysokoškolského štúdia v dennej forme štúdia po vykonaní dizertačnej skúšky, ktorí vykonávajú vedeckú časť doktorandského štúdia v organizácii na základe zmluvy podľa osobitného predpisu.
(2)	Voľba môže prebehnúť, ak je prítomná nadpolovičná väčšina oprávnených voličov. V prípade hybridného, alebo video konferenčného zasadnutia sa za prítomných považujú  účastníci, ktorí sú slovom a/alebo obrazom prítomní v čase hlasovania. Hlasujú iba prítomní oprávnení voliči.

(3)	Voľba sa uskutočňuje tajným hlasovaním.

(4)	Spôsob  hlasovania a vyhodnocovania hlasovania musí byť oznámený pred začatím hlasovania.

(5)	Prípadné vyhlásenie vedeckej rady, že člena/členov správnej rady sa nepodarilo zvoliť, sa nevzťahuje na kandidátov, ktorí boli v priebehu voľby zvolení.

Článok VI
Model voľby

(1)	Voľba sa uskutočňuje jedným hlasovaním o všetkých kandidátoch. Oprávnený volič môže hlasovať len za taký počet kandidátov, koľko miest v správnej rade sa obsadzuje. Kandidát je zvolený, ak získa vo svoj prospech nadpolovičnú väčšinu hlasov prítomných oprávnených voličov.

(2)	Ak sa volí iba jeden člen správnej rady a je iba jeden kandidát, kandidát je zvolený, ak  získa nadpolovičnú väčšinu hlasov prítomných oprávnených voličov. Ak kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby. Ak sa kandidáta nepodarí zvoliť ani po troch kolách voľby (vrátane prvotného kola), vedecká rada vyhlási, že člena správnej rady sa nepodarilo zvoliť.

(3)	Ak sa volí jeden člen správnej rady a je viacero kandidátov, zvolený je ten kandidát, ktorý získa nadpolovičnú väčšinu hlasov prítomných oprávnených voličov. Ak nadpolovičnú väčšinu hlasov prítomných oprávnených voličov získa viacero kandidátov, zvolený je ten kandidát, ktorý získal najvyšší počet hlasov. Ak:
a)	žiadny kandidát nezíska nadpolovičnú väčšinu hlasov prítomných oprávnených  voličov, po krátkej prestávke sa uskutoční nové kolo voľby medzi všetkými kandidátmi, 
b)	viacerí kandidáti získajú nadpolovičnú väčšinu hlasov prítomných oprávnených voličov a súčasne získajú najvyšší a zároveň rovnaký počet hlasov, po krátkej prestávke sa uskutoční nové kolo voľby medzi týmito kandidátmi.
Ak sa člena správnej rady nepodarí zvoliť ani po troch kolách voľby (vrátane prvotného kola), vedecká rada vyhlási, že člena správnej rady sa nepodarilo zvoliť.

(4)	Ak sa volia viacerí členovia správnej rady, zvolení sú tí kandidáti, ktorí získajú nadpolovičnú väčšinu hlasov prítomných oprávnených voličov. Ak počet kandidátov, ktorí získajú nadpolovičnú väčšinu hlasov prítomných oprávnených voličov, je vyšší ako počet miest v správnej rade, ktoré sa obsadzujú, zvolení sú tí kandidáti, ktorí sa v poradí podľa počtu získaných hlasov umiestnia do miesta zodpovedajúceho počtu miest v správnej rade, ktoré sa obsadzujú. Ak:
a)	žiadny kandidát nezíska nadpolovičnú väčšinu hlasov prítomných oprávnených voličov, po krátkej prestávke sa uskutoční nové kolo voľby medzi všetkými kandidátmi,
b)	sa nepodarí obsadiť všetky miesta v správnej rady, ktoré sa obsadzujú, po krátkej prestávke sa uskutoční nové kolo voľby medzi zostávajúcimi kandidátmi,
c)	sa na mieste v poradí podľa počtu získaných hlasov, ktoré inak zabezpečuje zvolenie, umiestni viacero kandidátov (získajú nadpolovičnú väčšinu hlasov a súčasne rovnaký počet hlasov), po krátkej prestávke sa uskutoční nové kolo voľby medzi týmito kandidátmi.
Ak sa nepodarí zvoliť počet kandidátov zodpovedajúci počtu miest členov správnej rady, ktoré sa obsadzujú, ani po troch kolách voľby (vrátane prvotného kola), vedecká rada vyhlási, že člena/členov správnej rady sa nepodarilo zvoliť.

(5)	V prípade, ak sa nepodarí zvoliť všetkých členov správnej rady, vyhlásia sa doplňujúce voľby, ktoré sa musia uskutočniť do 30 dní. 

Článok VII
Odvolávanie volených členov správnej rady

(1)	Člena správnej rady možno odvolať za podmienok podľa § 23 ods. 10 zákona o verejnej výskumnej inštitúcii.

(2)	Na základe písomnej žiadosti o zvolanie zhromaždenia oprávnených voličov za účelom odvolania člena správnej rady vedecká rada organizácie zvolá zhromaždenie oprávnených voličov v zmysle § 23 ods. 2 zákona o verejnej výskumnej inštitúcii. Žiadosť musí obsahovať mená, priezviská a vlastnoručné podpisy aspoň 1/5 oprávnených voličov organizácie v zmysle § 23 ods. 2 zákona o verejnej výskumnej inštitúcii, uvedenie mena člena správnej rady, ktorého odvolanie sa navrhuje, a uvedenie dôvodov pre jeho odvolanie. Vedecká rada zabezpečí odoslanie: 
a)	žiadosti v elektronickej podobe a
b)	pozvánky na zhromaždenie oprávnených voličov v zmysle § 23 ods. 2 zákona o verejnej výskumnej inštitúcii s bodom programu hlasovania o odvolaní člena správnej rady a s uvedením miesta, dňa a hodiny jeho konania, 
oprávneným voličom organizácie na ich e-mailové adresy uvedené na webovom sídle organizácie. Zhromaždenie oprávnených voličov sa musí konať nie skôr ako týždeň a nie neskôr ako mesiac po doručení žiadosti vedeckej rade organizácie. K odoslaniu uvedených dokumentov musí dôjsť najneskôr 15 dní pred dňom konania zhromaždenia oprávnených voličov.

(3)	Vedecká rada organizácie zverejní najmenej tri dni pred dňom hlasovania aktuálny zoznam oprávnených voličov v zmysle § 23 ods. 2 zákona o verejnej výskumnej inštitúcii.

(4)	Vedecká rada organizácie riadi zhromaždenie oprávnených voličov. Vedecká rada umožní členovi správnej rady, ktorý sa navrhuje odvolať, vyjadriť sa k dôvodom na jeho odvolanie uvedeným v žiadosti a umožní diskusiu účastníkov zhromaždenia a dotknutého člena správnej rady k tomuto návrhu.

(5)	Zhromaždenie oprávnených voličov môže hlasovať o odvolaní člena správnej rady, ak je prítomná nadpolovičná väčšina oprávnených voličov v zmysle § 23 ods. 2 zákona o verejnej výskumnej inštitúcii. Odvolanie člena správnej rady je možné uskutočniť  video konferenčne a/alebo hybridne.

(6)	Volený člen správnej rady je odvolaný, ak za jeho odvolanie hlasovala nadpolovičná väčšina prítomných voličov (§ 23 ods. 10 zákona o verejnej výskumnej inštitúcii). V prípade odvolávania člena SR video konferenčne a/alebo hybridne, je na odvolanie potrebná nadpolovičná väčšina oprávnených voličov.

(7)	Vedecká rada organizácie vyhotoví zápisnicu o priebehu a výsledku hlasovania, ktorú podpíšu všetci prítomní členovia vedeckej rady.

(8)	Vedecká rada organizácie oznámi výsledky hlasovania riaditeľovi organizácie.

(9)	Ak je člen správnej rady odvolaný, riaditeľ organizácie bezodkladne vydá a zabezpečí doručenie dokladu o odvolaní z funkcie dotknutému členovi správnej rady (§ 23 ods. 12 písm. b) zákona o verejnej výskumnej inštitúcii).

Článok VIII
Osobitné ustanovenia

(1)	Orgán vyhlasujúci voľbu (Vedecká rada organizácie) môže určiť, že pohovor s kandidátmi na členov správnej rady sa uskutoční:
a)	prezenčne,
b)	prezenčno-videokonferenčne (článok XX ods. 7 štatútu Slovenskej akadémie vied) alebo

článok XX ods. 7 štatútu SAV - „v prípade hybridného prezenčno-videokonferenčného rokovania predseda zasadajúceho orgánu vyzve na hlasovanie a tí účastníci zasadnutia, ktorí sú miestne vzdialení, slovom a/alebo obrazom potvrdia ostatným účastníkom spojenia výsledok svojho hlasovania v čase prenosu. Predsedajúci oznámi výsledky hlasovania v mieste, v ktorom sa zdržiaval, ako aj celkový výsledok hlasovania za všetky pripojené miesta. Spôsob rokovania i výsledok hlasovania sa explicitne uvedú v zápisnici z rokovania. Účastníci zasadnutia môžu hlasovať v tajnom hlasovaní iba v prípade, ak sú zabezpečené také elektronické prostriedky hlasovania, ktoré zaručia anonymitu hlasujúcich.“

c)	videokonferenčne (článok XX ods. 8 štatútu Slovenskej akadémie vied).

článok XX ods. 8 štatútu SAV - „v prípade, že všetci účastníci rokovania sú pripojení videokonferenčne, predseda zasadajúceho orgánu vyzve na hlasovanie a účastníci zasadnutia slovom a/alebo obrazom potvrdia ostatným účastníkom spojenia výsledok svojho hlasovania v čase prenosu. Predsedajúci oznámi celkový výsledok hlasovania za všetky pripojené miesta. Spôsob rokovania i výsledok hlasovania sa explicitne uvedú v zápisnici z rokovania. Účastníci zasadnutia môžu hlasovať v tajnom hlasovaní iba v prípade, ak sú zabezpečené také elektronické prostriedky hlasovania, ktoré zaručia anonymitu hlasujúcich.“

(2)	Orgán vyhlasujúci voľbu môže určiť, že voľba členov správnej rady sa uskutoční:
a)	prezenčne, 
b)	prezenčno-videokonferenčne; v takomto prípade sa na voľbu prednostne použije aj článok XX ods. 6 a 7 štatútu Slovenskej akadémie vied, pričom musia byť zabezpečené také elektronické prostriedky hlasovania, ktoré zaručia anonymitu hlasujúcich,

článok XX ods. 6 štatútu SAV - „za prítomných sa považujú účastníci zasadnutia, ktorí sú slovom a/alebo obrazom prítomní v čase hlasovania; ak prítomný člen nehlasoval, považuje sa za člena, ktorý sa  zdržal hlasovania.“

c)	videokonferenčne; v takomto prípade sa na voľbu prednostne použije aj článok XX ods. 6 a 8 štatútu Slovenskej akadémie vied, pričom musia byť zabezpečené také elektronické prostriedky hlasovania, ktoré zaručia anonymitu hlasujúcich, 
d)	per rollam elektronicky; v takomto prípade:
i.	sa na voľbu prednostne použije aj článok XX ods. 4 štatútu Slovenskej akadémie vied okrem jeho posledných dvoch viet, 

Predsedníctvo, výbor snemu, vedecká rada akadémie a poradné orgány akadémie rozhodujú per rollam o neodkladných záležitostiach a o návrhoch, na ktorých prerokovanie nie je možné zvolať zasadnutie. V prípade tajného hlasovania musia byť zabezpečené také elektronické prostriedky hlasovania, ktoré zaručia anonymitu hlasujúcich. O výsledku rozhodnutia sa spíše zápisnica. Ak 1/5 členov orgánu požiada, aby sa o návrhu predloženom na hlasovanie per rollam rokovalo na jeho riadnom zasadnutí, prerokuje sa návrh na najbližšom zasadnutí. Na výsledky hlasovania per rollam sa pritom neprihliada.

ii.	musia byť zabezpečené také elektronické prostriedky hlasovania, ktoré zaručia anonymitu hlasujúcich, 
iii.	orgán vyhlasujúci voľbu určí aj spôsob hlasovania, lehotu na hlasovanie a postup v prípade nutnosti nového kola voľby, 
iv.	za prítomných sa považujú všetci oprávnení voliči, ktorí sa zúčastnili hlasovania v určenej lehote, alebo
e)	per rollam korešpondenčne; v takomto prípade:
i.	orgán vyhlasujúci voľbu určí aj lehotu, miesto a spôsob doručovania a uchovávania hlasovacích lístkov, ktoré zaručia anonymitu hlasujúcich, osobu poverenú/osoby poverené prijímaním a uchovávaním hlasovacích  lístkov do uplynutia lehoty na doručenie hlasovacích lístkov a spôsob odovzdania hlasovacích lístkov orgánu organizujúcemu voľbu (ak osobou poverenou/osobami poverenými prijímaním a uchovávaním hlasovacích lístkov nebudú členovi orgánu organizujúceho voľbu alebo orgán organizujúci voľbu), 
ii.	orgán vyhlasujúci voľbu určí aj postup v prípade nutnosti nového kola voľby,
iii.	za prítomných sa považujú všetci oprávnení voliči, ktorí doručili hlasovací lístok v určenej lehote.

Článok IX
Záverečné ustanovenia

(1)	Správna rada organizácie predložila návrh tohto volebného poriadku poverenému členovi dozornej rady dňa ................... a predsedovi vedeckej rady dňa............... Dozorná rada sa k návrhu tohto volebného poriadku vyjadrila dňa .................; vedecká rada sa k návrhu tohto volebného poriadku vyjadrila dňa .................... Správna rada schválila tento volebný a nominačný poriadok dňa .....................

(2)	Tento volebný poriadok nadobúda účinnosť dňom nasledujúcom po dni jeho zverejnenia na webovej stránke CEMEA SAV, v. v. i., t. j. dňa .........................

V Bratislave dňa ........................

              					..................................................................
   doc. Ing. Miroslav Hnatko, PhD.        zastupujúci riaditeľ CEMEA SAV, v. v. i.